Revija II.
Doktor Drrragec bit će miran,
Jer je već penzioniran.
Kao pticu u zatvori
Za vlašću ga želja mori.
Otišlo je carstvo tvoje,
Miruj, miruj, srce moje.

Škole podizo je jako,
Mnog je školnik ljuto plako,
Avansmane svim je dao,
Protežirat tek je znao
Ovaj gazda svake boje.
Miruj, miruj, srce moje.

Dva je doktorata imo,
Štrosmajer je njega primo.
Bješe opozicionalac,
Postade pozicionalac
Kog se i munkači boje.
Miruj, miruj, srce moje.

Šebig kao prosjak bješe,
Usne mu se lažno smiješe.
I kad igra mukte šaha
Guli kakvog siromaha
Kojemu se groši znoje.
Miruj, miruj, srce moje.

Nikom ništa nije dao,
Kao kelner on je pao.
Mal da nismo mi za bana
Dobili tog šmucijana
Koji ne zna duša što je.
Miruj, miruj, srce moje.

Stari vampir bio ti si,
Čovjek nikad bio nisi,
Škrtac, tiran, jezuita,
Idealni hipokrita.
Čekaj, doć će vrag po svoje.
Miruj, miruj, srce moje.

Legendaran ti ćeš ostat,
Sad kučeber možeš postat.
S Hrvatskom u svome košu
Možeš slagat filir grošu.
S groši ti se grijesi broje.
Miruj, miruj, srce moje.

Pjesme (Matoš)